Puk-student se raaiseldood: ‘Ons sal seker eendag weet hoekom’Jean, Liz en Ettienne de Villiers. Foto: Facebook Die oorsaak van die eerstejaar-Puk-student, Ettienne de Villiers (19), se dood is nog nie bekend nie. De Villiers se woonstelmaat het hom omstreeks 17:00 Vrydag dood aangetref op sy bed in die Uniloft-woonstelkompleks wat aan die Noordwes Universiteit (NWU) se Potchefstroomkampus grens. Sy woonstelmaat het onmiddellik die nooddienste ontbied en paramedici het probeer om De Villiers by te bring, maar hy is op die toneel dood verklaar. De Villiers se ma, Liz, en haar suster, Carin du Plessis, het dadelik uit Pretoria Potchefstroom toe gery. De Villiers se pa, Jean, het van Port Elizabeth af gekom waar hy in daardie stadium weens werksverpligtinge was. Ettienne was die De Villiers-egpaar se enigste kind. Du Plessis het Maandag aan Maroela Media gesê De Villiers se ouers is platgeslaan. “Hulle is heeltemal stukkend. Daar is nie woorde nie; wat sê ŉ mens vir hulle? Dit is vir die hele familie ŉ reuseslag. Ons almal funksioneer maar net op auto-pilot.” Volgens Du Plessis sou De Villiers 16:00 Vrydag ŉ toets geskryf het voordat hy daarna op ŉ joolkamp sou vertrek. Toe hy nie vir die toets opdaag nie, het sy woonstelmaat onraad gemerk en gaan ondersoek instel. “Dit moes so vinnig gebeur het, want sy ma het 14:00 laas met hom gepraat en sy pa 15:00,” het Du Plessis gesê. “Hulle het gebel om vir hom te sê sterkte met die toets. Hy het vir hulle niks gesê dat hy sleg voel of enigsins so iets nie.” Volgens Du Plessis het De Villiers glo wel vir ŉ vriendin gesê dat hy nie baie lekker voel nie, maar hy was nog aan’t herstel van griep. “Dalk wou hy nie vir sy ouers sê hy voel sleg nie, omdat hy so opgewonde was oor die joolkamp. Dit was sy droom om in die joolkomitee te dien en hy was ongelooflik opgewonde oor hierdie kamp. Hy kon nie wag om te gaan nie,” het Du Plessis gesê. Sy het gesê wat Ettienne se dood nog meer raaiselagtig maak, is dat hy ŉ sportman was wat baie fiks was en gesond geleef het. “Hy het op skool besonder in krieket uitgeblink, maar ook aan al wat ŉ sportsoort was, deelgeneem. Hy het onder meer ŉ gevorderde kursus in diepseeduik voltooi. Hy was so aktief en aan die gang. Glad nie siek of iets nie.” Du Plessis het gesê Liz en Jean is vandag terug Potchefstroom toe om sy liggaam te gaan uitken en sy kamer op te pak. Die nadoodse ondersoek sal na verwagting Dinsdag gedoen word. “Ettienne was so ŉ jong, lewenslustige mens met so ŉ blink toekoms voor hom. Hy het duisende vriende gehad. In elke foto van hom wat ons het, trek hy sy gesig of het ŉ groot glimlag. Daar is regtig nie een lelike ding wat enigiemand oor hom kan sê nie,” het Du Plessis gesê. Ettienne het ŉ vol lewe geleef en “reeds so baie op sy jong ouderdom bereik”. “Hy het selfs al in ŉ fliek gespeel! Hy was ŉ ekstra in Lien se lankstaanskoene wat by Hoërskool Garsfontein [waar De Villiers op skool was] verfilm is,” het sy bygevoeg. “Al was hy die enigste kind, was hy met die regte beginsels en liefde grootgemaak en het hard gewerk vir dit wat hy gekry het. Hy het so ’n mooi hart gehad. En toe kom haal die Here hom so gou. Ons kan dit nie verstaan nie, maar ons sal seker eendag weet hoekom.”